
__________________________________________________________________________

	PREDMET:
	Prijedlog odluke o davanju prethodne suglasnosti za sufinanciranje troškova organizacije međunarodne biciklističke utrke CRO Race u 2026., 2027. i 2028. godini u Republici Hrvatskoj


__________________________________________________________________________






PRIJEDLOG




Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 56. stavkom 6. Zakona o sportu („Narodne novine“, broj 141/22.), Vlada Republike Hrvatske je na sjednici održanoj __________ 2026. godine donijela


O D L U K U


o davanju prethodne suglasnosti za sufinanciranje troškova organizacije međunarodne biciklističke utrke CRO Race u 2026., 2027. i 2028. godini u Republici Hrvatskoj

I.

Vlada Republike Hrvatske daje prethodnu suglasnost za sufinanciranje troškova organizacije međunarodne biciklističke utrke CRO Race u 2026., 2027. i 2028. godini u Republici Hrvatskoj, sukladno zamolbi Biciklističkog kluba Bike Event.

II.

Financijska sredstva za sufinanciranje troškova organizacije u ukupnom iznosu od 2.700.000,00 eura planirana su u Državnom proračunu Republike Hrvatske za 2026. godinu i projekcijama za 2027. i 2028. godinu, u okviru financijskog plana Ministarstva turizma i sporta, i to iznos od 900.000,00 eura za organizaciju u 2026. godini, iznos od 900.000,00 eura za organizaciju u 2027. godini i iznos od 900.000,00 eura za organizaciju u 2028. godini.

III.

Zadužuje se Ministarstvo turizma i sporta za provedbu ove Odluke.

IV.

Ova Odluka stupa na snagu danom donošenja.


KLASA: 	
URBROJ: 	

Zagreb, 	

Predsjednik


mr. sc. Andrej Plenković



O B R A Z L O Ž E N J E

Biciklistički klub Bike Event dostavio je 13. srpnja 2026. Ministarstvu turizma i sporta zamolbu za suglasnost Vlade Republike Hrvatske za sufinanciranje troškova organizacije međunarodne biciklističke utrke CRO Race u 2026., 2027. i 2028. godini. Iz zamolbe je vidljivo kako će se 11. izdanje međunarodne biciklističke utrke CRO Race održati od 22. do 27. rujna 2026., 12. izdanje održat će se od 28. rujna do 3. listopada 2027, dok će se 13. izdanje održati od 26. rujna do 1. listopada 2028. u Republici Hrvatskoj, kroz šest etapa. Uz navedenu zamolbu dostavljen je financijski plan za sve tri godine te Elaborat o sportskoj, društvenoj i ekonomskoj opravdanosti organizacije međunarodnih biciklističkih utrka „CRO Race 2026. – 2028.“ 

Sukladno članku 56. Zakona o sportu („Narodne novine“, broj 141/22.), Biciklistički klub Bike Event ishodio je prethodnu suglasnost Ministarstva turizma i sporta za isticanje kandidature za održavanje međunarodnih sportskih natjecanja u Republici Hrvatskoj od 2026. do 2028. godine, KLASA: 620-03/25-03/65, URBROJ: 529-07-01-01/4-25-2, od 22. prosinca 2025.

CRO Race je međunarodna profesionalna biciklistička utrka koja se održava u Republici Hrvatskoj. Utrka spada u disciplinu cestovnog biciklizma, a utrke na cesti najpoznatije su po dugim dionicama koje mogu uključivati ravničarske, mješovite i brdske etape.

Prva biciklistička utrka Tour of Croatia je organizirana 2015. godine kao međunarodna biciklistička utrka koja je odmah privukla pozornost biciklističke zajednice. Od 2019. godine utrka je preimenovana u CRO Race i postala dio UCI Europe Toura (Europskog biciklističkog kalendara pod okriljem Međunarodne biciklističke unije – UCI), što je omogućilo sudjelovanje najboljih svjetskih biciklističkih timova i zvučnih imena.

Od 2026. godine nadalje, utrka će prvi put biti uvrštena u ProSeries kategoriju, čime se potvrđuje kvaliteta dosadašnje organizacije te se utrka unaprjeđuje u još višu razinu međunarodnih biciklističkih utrka. 

CRO Race jedan je od značajnijih sportskih događaja te jedna od najljepših turističkih razglednica koju Hrvatska šalje u svijet. Šest dana televizijskog prijenosa sadržaja iz svih krajeva Hrvatske emitira se u više od 190 zemalja diljem svijeta – u Europi, Sjevernoj i Južnoj Americi, Aziji, Africi i Australiji. Uz natjecateljsku komponentu, utrka donosi brojne koristi za promociju prirodnih ljepota, kulturne baštine, gospodarskog potencijala gradova i regija kroz koje prolazi.

CRO Race važan je projekt za jačanje biciklizma u Republici Hrvatskoj. Omogućava hrvatskim biciklistima da dobrim plasmanom na CRO Raceu osiguraju sebi i državi prisutnost na europskom i svjetskom prvenstvu te olimpijskim igrama. Etapna biciklistička utrka definitivno je jedan od najkompleksnijih sportskih događanja u organizacijskom smislu. Biciklistički klub Bike Event i TOP SPORT EVENTS kao organizatori projekta CRO Race žele povezati projekt s biciklističkim klubovima širom Republike Hrvatske te stvoriti mogućnost da klubovi regrutiraju svoje nove članove preko projekta KIDS CRO Race, virtualne biciklističke utrke za djecu školskog uzrasta. 

Ovom Odlukom Vlada Republike Hrvatske daje prethodnu suglasnost za sufinanciranje troškova organizacije predmetnog međunarodnog natjecanja u organizaciji Biciklističkog kluba Bike Event u ukupnom iznosu od 2.700.000,00 eura, i to 900.000,00 eura u 2026. godini, 900.000,00 eura u 2027. godini i 900.000,00 eura u 2028. godini. Financijska sredstva planirana su u okviru Državnog proračuna Republike Hrvatske za 2026. godinu i projekcijama za 2027. i 2028. godinu na proračunskim pozicijama Ministarstva turizma i sport.

